**FARMACEUTSKI TEHNIČAR [4 godine]**

**Oduvijek si želio raditi u ljekarni ili laboratoriju velike kompanije? Zanimljiva ti je kemija i način na koji nastaju kemijski spojevi? U tom slučaju, farmaceutski tehničar pravo je zanimanje za tebe.**

**Što ću naučiti?**

Farmaceutski tehničar radi sa sirovinama u pripremi i proizvodnji različitih farmaceutskih proizvoda (lijekova, dijetetskih i kozmetičkih pripravaka). Priprema lijekova odnosi se na dozirano miješanje različitih sastojaka u obliku otopina, krema, čajeva, masti i dr. prema standardnim receptima.

Farmaceutski tehničar koji radi u laboratoriju provodi različite fizikalno-kemijske i biološke analize laboratorijskih uzoraka. U farmaceutskoj i kozmetičkoj industriji priprema proizvodnju te nadzire tehnološke faze u proizvodnji farmaceutskih i kozmetičkih preparata (injekcija, sirupa, otopina, masti, tableta, granula i dr.).

Kao budući farmaceutski tehničar možeš se zaposliti u privatnim ili javnim ljekarnama, farmaceutskoj industriji, u drogeriji ili laboratorijima za medicinsku dijagnostiku i sl. ili nastaviti svoje obrazovanje na fakultetu.